इस मस्जिद में चार मीनारें हैं जिनकी ऊंचाई 72 मीटर है और इन पर सादे और सूक्ष्म दोनों तरीके से काम किया गया है और इन मीनारों ने मस्जिद की सुन्दरता में चार- चांद लगे दिये हैं। इन मिनारों में अज़ान देने के 10 स्थान हैं जो इस बात के सूचक हैं कि सुल्तान सुलैमान उसमानी शासन श्रंखला का दसवां शासक था। इस्तांबोल नगर की सुलैमानिया मस्जिद का जो गुंबद है वह 53 मीटर ऊंचा है और उसकी गोलाई 25 मीटर से अधिक है और इस गुंबद के जो स्तंभ हैं उन्हें बड़ी सूक्ष्मता से इस प्रकार बनाया गया है कि उन्हें दीवार का भाग बना दिया गया है और वे दीवार में ही छिप गये हैं। इस मस्जिद में जो बड़ा गुंबद है उसके किनारे 24 छोटे- छोटे गुंबद हैं और इसी संख्या में बेलनाकार स्तंभ भी हैं। दो स्तंभ मस्जिद के प्रवेश द्वार के निकट हैं और वे लाल रंग के पत्थर के हैं जबकि 10 दूसरे स्तंभ पीले मरमर के हैं। इसी प्रकार 10 स्तंभ सफेद मरमर के हैं। इन समस्त स्तंभों का निर्माण वास्तुकला की जवाहेरी शैली में किया गया है और इनके बीच में जो खाली स्थान थे उन सबको सफेद मरमर के पत्थरों से भर दिया गया है। सुलैमानिया मस्जिद की मीनारों और गुंबद में जो तालमेल है उसने इस मस्जिद को विशेष सुन्दरता प्रदान कर दी है।